SHAPITA 130
Yesu Wapānwa Akepaibwe
MATEO 27:31, 32 MAKO 15:20, 21 LUKA 23:24-31 YOANO 19:6-17
PILATO WAKIMBE KUKUTULULA YESU
YESU WAPONEJIBWA KADI WAKEPAIBWA
Nansha Yesu byakupilwa bya mwiko ne kufutululwa, bukomo bwalonga Pilato bwa kumukutulula kebwitabijibwepo na babitobo bakulu ne bapwani nabo. Kebasakilepo kintu nansha kimo kikankaje kwipaibwa kwa Yesu. Kebela’nka kwela mabila’mba: “Apopwe ku mutyi! Apopwe ku mutyi!” Pilato webanena’mba: “Muselei banwe bene mukamwipaye, mwanda ami nkimwenepo mambo mwadi.”—Yoano 19:6.
Bayuda kebanekenyepo Pilato etabije amba Yesu ufwaninwe kwipaibwa mwanda wa myanda ya politike, ino le mwanda utala kipwilo nao le? Abajokela enka mu bubela bwa kutukañana bobabepele Yesu ku meso a Sanedini. Abanena’mba: “Tudi na bijila, kadi mungya bijila ufwaninwe kufwa, mwanda wadi witela aye mwine bu mwanā Leza.” (Yoano 19:7) Uno i mwanda mupya kudi Pilato.
Wajokela monka mu ndaku ne kukimba muswelo wa kukutulula uno muntu obasusula bininge ne mwine obadyumwinanga’po Pilato kudi wandi mukaji walotanga kilotwa. (Mateo 27:19) Le bidi namani pa uno mwanda mukwabo waleta Bayuda—wa amba mukutwa’u i “Mwanā Leza”? Pilato uyukile amba Yesu i wa ku Ngadilea. (Luka 23:5-7) Ino waipangula Yesu amba: “Le abe wi wa kwepi?” (Yoano 19:9) Le Pilato wipangulanga shi Yesu wādi’ko tamba kala, mu buluji kampanda, pa kusaka ekale mutambe kwa Leza?
Pilato waivwananga Yesu mwine umulombola’mba i mulopwe kadi Bulopwe bwandi ke bwa ino ntandapo. Yesu waube’tu nyā, kamwenepo kya kujokela mu byaanenanga. Kūba kwaaūba kubakolomona mitatulo ya Pilato, wanena Yesu na bulobo amba: “Abe ubapele kunondolola? Le kuyukilepo amba ami ngidi na lupusa lwa kukulekelela kadi ngidi na lupusa lwa kukwipaya?”—Yoano 19:10.
Yesu wanena’tu amba: “Abe kwadipo wa kwikala na lupusa nansha lumo pondi shi kekyakupelwepo kūlu. O mwanda mwine yewa waumfikija kodi udi na bubi bukatampe kutabuka.” (Yoano 19:11) Padi Yesu kesambilangapo pa muntu umo. Ino, watweja’mo Kaifasa, ne bapwani nandi, pamo ne Yudasa Isakadiota amba badi na mambo mavule kupita a Pilato.
Pilato pa kutulumunwa na mwikadilo ne binenwa bya Yesu, ne moyo wavudila’ko pa kumona’mba i mutambe kwa Leza, o mwanda watompa monka kumukutulula. Ino Bayuda abakwatyija monka Pilato moyo. Abamuzakaja amba: “Shi ulekelele yao muntu, ke wi mulundapo na Kesala. Yewa ense witela aye mwine bu mulopwe wanenena Kesala bibi.”—Yoano 19:12.
Mbikavu walupwila monka Yesu panja, pa kupwa kushikata pa kityi kyatyibilanga’po mambo, wasapwila bantu amba: “Talai! Au keye mulopwe wenu!” Inoko Bayuda kuleka’byo mpika. Abatulula mawi amba: “Mufundule! Mufundule! Apopwe ku mutyi!” Pilato webanena’mba: “Le ngipaye mulopwe wenu?” Bayuda byobashikilwe buludiki bwa Loma; ino babitobo bakulu abalondolola na bupyasakane amba: “Ketudipo na mulopwe mukwabo poso’nka Kesala.”—Yoano 19:14, 15.
Pilato pa kuningilwa na kulomba kwa Bayuda, webape Yesu bakamwipaye. Basola abamuvūla kivwalwa kityilakana kyobamuvwikanga, ne kumuvwika kyandi. Pobenda na Yesu, abamutwika eselele aye mwine mutyi wandi wa masusu.
Pano i lubanga lwa Dya Butano, Nisane 14. Yesu kalēlepo tamba Dya Buná lubanga wasusulwa masusu malondakane. Yesu wakōka pa kwikonda na mutyi ulēma. O mwanda basola abaningila muntu wadi upita, witwa bu Shimona wa ku Shilene mu Afrika, afikije mutyi ku kifuko kya kwipaila’ko Yesu. Kudi bantu bavule balonda, bamo bayoyokota na njia ne kudila pa bilongeka.
Yesu wanena bana-bakaji badila amba: “Banwe bana ba Yelusalema bana-bakaji, lekai kundila. Ino, mwidilei banwe bene ne benu bana; mwanda talai! mafuku akāya’ko pakanena bantu amba, ‘Ba katōkwe i bana-bakaji bañumba, ne ndá keyabutwilepo ne mabele keaamishepo!’ Penepo bakashilula kunena ngulu amba, ‘Mwituponenei!’ ne mikuna’mba, ‘Mwitupūtei!’ Shi abalonga bino bintu pakidi mutyi mubishi, lelo bikekalanga namani shi ubaūme?”—Luka 23:28-31.
Yesu wisambilanga pa muzo wa Bayuda. Badi pamo bwa mutyi mūmu ukidi’ko mubishi, mwanda Yesu ukidi’po kadi padi ne Bayuda bavule bamwitabije. Shi bano batalulwe mu muzo, nabya bakashala enka na bulongolodi bwa muzo bwampikwa kamweno pamo bwa mutyi mūmu. Bakadila binebine pakāya kibumbo kya divita kya bene Loma pamo bwa batumwe na Leza kufikidija butyibi pa muzo!
lua_Latn luo_Latn umb_Latn tum_Latn tum_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn